b"\n_START_ARTICLE_\nMiguel Prieto Anguita\n_START_SECTION_\nBiografia\n_START_PARAGRAPH_\nEs va iniciar com a escultor i el 1924 es va matricular a l'Acad\xc3\xa8mia de Belles Arts de San Fernando de Madrid. Les seves dues primeres exposicions individuals les va organitzar a l'Ateneu de Madrid el 1932 i el 1933, amb bona acollida per part de la cr\xc3\xadtica especialment per Manuel Abril, Luis Gil Fillol i Juan de la Encina._NEWLINE_Membre del Partit Comunista d'Espanya, va participar en les Missions Pedag\xc3\xb2giques al costat de Diego Mar\xc3\xadn com a escen\xc3\xb2graf del \xc2\xabRetablo de fantoches\xc2\xbb (Retaule de titelles). M\xc3\xa9s tard, va crear un guinyol propi, \xc2\xabLa Tarumba\xc2\xbb, la primera representaci\xc3\xb3 va ser el 26 de gener de 1935 al Lyceum Club Femen\xc3\xad de Madrid; les representacions continuarien tamb\xc3\xa9 a les rereguardes dels fronts de la Guerra Civil espanyola. Va il\xc2\xb7lustrar nombrosos llibres, entre ells el Romancero gitano de Federico Garc\xc3\xada Lorca) i va desenvolupar una intensa activitat com a escen\xc3\xb2graf, a m\xc3\xa9s a m\xc3\xa9s d'\xc3\xa9sser responsable art\xc3\xadstic de la revista Octubre, dirigida per Rafael Alberti.\n_START_SECTION_\nGuerra Civil espanyola\n_START_PARAGRAPH_\nEn esclatar la Guerra Civil va ingressar en l'Asociaci\xc3\xb3n de Intelectuales Antifascistas para la Defensa de la Cultura, durant la contesa va prendre part en diverses activitats de propaganda i va crear diverses publicacions (El Buque Rojo, Ej\xc3\xa9rcito del Ebro). Alguns dels seus llibres de dibuixos van ser exposats al pavell\xc3\xb3 espanyol de l'Exposici\xc3\xb3 Internacional de Par\xc3\xads de 1937. En finalitzar la contesa va passar a Fran\xc3\xa7a, on va romandre internat en el Camp d'Argelers fins al seu exili a M\xc3\xa8xic, a on va continuar les seves activitats com pintor, il\xc2\xb7lustrador, dissenyador gr\xc3\xa0fic i escen\xc3\xb2graf, de manera que es va constituir en una de les figures m\xc3\xa9s suggestives del que s'ha donat en anomenar \xc2\xabEdat de Plata\xc2\xbb de la cultura espanyola.\n_START_SECTION_\nExili\n_START_PARAGRAPH_\nEn aquest exili va prendre principalment dos rumbs: la pintura i el disseny gr\xc3\xa0fic. La seva pintura, que va tenir una important pres\xc3\xa8ncia a l'escena art\xc3\xadstica mexicana, va experimentar una nova fase intensa i expressiva. De fet va acabar de madurar reedificant la mem\xc3\xb2ria d'Espanya a trav\xc3\xa9s de reviscudes escenes de la guerra, imatges al\xc2\xb7leg\xc3\xb2riques que intentaven rescatar com \xc3\xa9s d'essencial la viv\xc3\xa8ncia d'Espanya o met\xc3\xa0fores d'una lluita que no es volia donar per acabada. Va ser una id\xc3\xa8a que va estar present durant tota aquesta etapa de la seva vida art\xc3\xadstica. La pintura de Prieto tamb\xc3\xa9 va saber recuperar el dest\xc3\xad est\xc3\xa8tic de la mirada a trav\xc3\xa9s de natures mortes  o figures que expressaven una vitalitat mai doblegada. Per\xc3\xb2 ja des de dates molt prematures es va deixar igualment penetrar per la sensibilitat i l'\xc3\xa0nima de la nova p\xc3\xa0tria d'acollida, les exuberants formes i colors de la qual, aix\xc3\xad com la pot\xc3\xa8ncia constructiva de la seva sensibilitat ancestral, l'artista va saber fer seves. _NEWLINE_Pel que fa al disseny gr\xc3\xa0fic, des d'una essencialitat minimalista Prieto va fonamentar un veritable gir a les arts gr\xc3\xa0fiques mexicanes; va aconseguir crear una s\xc3\xb2lida tradici\xc3\xb3 i una veritable escola. La seva activitat va ser desbordant, i es va encarregar del disseny de publicacions tan importants com Espa\xc3\xb1a Popular, el suplement dominical d'El Nacional, M\xc3\xa9xico en la cultura, Nuestro Tiempo, Sinopsis, M\xc3\xa9xico en el arte, Universidad de M\xc3\xa9xico. Tamb\xc3\xa9 va il\xc2\xb7lustrar nombrosos llibres, com La Celestina de Fernando de Rojas, o La esfinge mestiza i Canciones para la Paz de Juan Rejano, i va tenir cura de l'edici\xc3\xb3 mexicana del Canto General (1950) de Pablo Neruda, aix\xc3\xad com d'altres t\xc3\xadtols del poeta xil\xc3\xa8.\n_START_SECTION_\nLlenguatge visual\n_START_PARAGRAPH_\nEl llenguatge visual que Prieto Anguita va conrear a les seves publicacions va ser summament divers i flexible i anava des del popularisme ingenuista, l'expressionisme i el surrealisme metaf\xc3\xadsic al realisme pol\xc3\xadtic. El seu nom apareix activament involucrat en esdeveniments tan fonamentals com la intensa activitat cultural que el Govern de la Segona Rep\xc3\xbablica Espanyola va desenvolupar durant el seu trasllat a Val\xc3\xa8ncia (1936), o el fabul\xc3\xb3s desplegament que es va fer al Pavell\xc3\xb3 Espanyol de l'Exposici\xc3\xb3 Internacional de Par\xc3\xads de 1937, aquella ef\xc3\xadmera per\xc3\xb2 modern\xc3\xadssima edificaci\xc3\xb3 projectada per Josep Maria Sert i Luis Lacasa que va allotjar el Guernica de Picasso i d'altres obres mestres de Joan Mir\xc3\xb3, Alexander Calder, Julio Gonz\xc3\xa1lez, Alberto S\xc3\xa1nchez, Josep Renau i molts d'altres artistes lleials a la causa republicana."